ai4bharat/Pralekha huggingface dataset:
பிரதமர் அலுவலகம்
தேசிய போர் நினைவுச் சின்னத்தில் டிசம்பர் 16 அன்று நடைபெற உள்ள அஞ்சலி & பொன்விழா வெற்றிச் சுடர் வரவேற்பு நிகழ்ச்சியில் பிரதமர் பங்கேற்கிறார்
பொன் விழா வெற்றி ஆண்டுக் கொண்டாட்டத்தின் ஒரு பகுதியாக கடந்த ஆண்டு பிரதமர் ஏற்றி வைத்த நான்கு சுடர்கள் நாடு முழுவதும் எடுத்துச் செல்லப்பட்டது
இந்தச் சுடர்கள் தேசிய போர் நினைவுச் சின்னத்தில் உள்ள அணையா விளக்குடன் பிரதமரால் இணைக்கப்பட உள்ளது
தேசிய போர் நினைவுச் சின்னத்தில் டிசம்பர் 16, 2021 காலை 10.30 மணியளவில் நடைபெற உள்ள அஞ்சலி & பொன்விழா வெற்றிச் சுடர் வரவேற்பு நிகழ்ச்சியில் பிரதமர் திரு.நரேந்திர மோடி பங்கேற்க உள்ளார்.
பங்களாதேஷ் உருவாகக் காரணமான 1971 போரில் இந்தியா வெற்றி பெற்று 50 ஆண்டுகள் ஆனதை நினைவு கூறும் விதமாக நடைபெற உள்ள பொன்விழா வெற்றி ஆண்டுக் கொண்டாட்டத்தின் ஒரு பகுதியாக, பிரதமர் கடந்த ஆண்டு டிசம்பர் 16 அன்று தேசிய போர் நினைவுச் சின்னத்தில் உள்ள அணையா விளக்கில் இருந்து பொன்விழா வெற்றிச் சுடரை ஏற்றி வைத்தார். நாட்டின் பல்வேறு திசைகளிலும் பயணம் செய்யும் விதமாக நான்கு சுடர்களையும் அவர் ஏற்றி வைத்தார். அப்போது முதல் இந்த நான்கு சுடர்களும் சியாச்சின், கன்னியாகுமரி, அந்தமான் & நிகோபார் தீவுகள், லோங்கேவாலா, கட்ச் வளைகுடா, அகர்தலா போன்ற இடங்கள் உட்பட நாடு முழுவதும் எடுத்துச் செல்லப்பட்டது. முக்கிய போர்களங்கள் மற்றும் வீரதீர விருது பெற்றவர்கள் மற்றும் 1971 போரில் பங்கேற்ற வீரர்களின் இல்லங்களுக்கு இந்தச் சுடர்கள் எடுத்துச் செல்லப்பட்டது.
16 டிசம்பர் 2021 அன்று நடைபெற உள்ள அஞ்சலி நிகழ்ச்சியில், இந்த நான்கு சுடர்களும், தேசிய போர் நினைவுச் சின்னத்தில் உள்ள அணையா விளக்குடன் பிரதமரால் இணைக்கப்பட உள்ளது.
பிரதமர் அலுவலகம்
பிரதமர் நரேந்திர மோடி ஜப்பான் பிரதமருடன் சந்திப்பு
பிரதமர் திரு நரேந்திர மோடி, ஜப்பான் பிரதமர் திரு ஃபுமியோ கிஷிடாவுடன் இருதரப்பு சந்திப்பு நடத்தினார். ஹிரோஷிமாவில் நடைபெறும் ஜி-7 உச்சி மாநாட்டிற்கு இடையே இந்த சந்திப்பு நிகழ்ந்தது. இந்த ஆண்டு மார்ச் மாதம் ஜப்பான் பிரதமர் கிஷிடா இந்தியாவிற்கு பயணம் மேற்கொண்ட போது ஏற்பட்ட சந்திப்பைத் தொடர்ந்து, அவர்களது இரண்டாவது சந்திப்பு இதுவாகும்.
மார்ச் மாதம் தம்மால் பரிசாக வழங்கப்பட்ட போதி மரக்கன்றுகளை ஹிரோஷிமாவில் நட்டதற்காக ஜப்பான் பிரதமர் கிஷிடாவிற்கு பிரதமர் மோடி நன்றி தெரிவித்தார்.
இந்திய நாடாளுமன்றம் ஒவ்வொரு ஆண்டும் ஹிரோஷிமா தினத்தை நினைவு கூர்ந்து வருதை சுட்டிக்காட்டிய பிரதமர், ஜப்பானிய தூதர்கள் இந்த நிகழ்வில் பங்கேற்று வருவதையும் குறிப்பிட்டார்.
ஜி-20 மற்றும் ஜி-7 தலைமைத்துவத்தின் முயற்சிகளை ஒருங்கிணைப்பதற்கான வழிகளைப் பற்றி இரு தலைவர்களும் விவாதித்தனர். உலகளாவிய தெற்கின் கவலைகள் மற்றும் முன்னுரிமைகளை முன்னிலைப்படுத்த வேண்டியதன் அவசியத்தை பிரதமர் வலியுறுத்தினார்.
சமகால பிராந்திய வளர்ச்சிகள் குறித்து இரு தலைவர்களும் கருத்துக்களைப் பரிமாறிக் கொண்டனர். இந்தோ-பசிபிக் பகுதியில் ஒத்துழைப்பை வலுப்படுத்துவது குறித்தும் அவர்கள் விவாதித்தனர்.
இருதரப்பு சிறப்பு உத்திபூர்வ, உலகளாவிய கூட்டாண்மையை மேலும் வலுப்படுத்துவதற்கான வழிகள் குறித்து தலைவர்கள் ஆலோசனை மேற்கொண்டனர். இரு தலைவர்களின் விவாதத்தில், கல்வி, திறன் மேம்பாடு, சுற்றுலா, சுற்றுச்சூழலுக்கான வாழ்க்கை முறை , பசுமை ஹைட்ரஜன், உயர் தொழில்நுட்பம், குறைக்கடத்திகள், டிஜிட்டல் பொது உள்கட்டமைப்பு ஆகிய துறைகளில் கவனம் செலுத்தப்பட்டன. பயங்கரவாதத்தை ஒழிப்பது மற்றும் ஐக்கிய நாடுகள் சபையின் சீர்திருத்தம் குறித்தும் விவாதிக்கப்பட்டது.
பழங்குடியினர் நலத்துறை அமைச்சகம்
கொல்கத்தா மற்றும் குவாலியரில் 2 டிரைப்ஸ் இந்தியா விற்பனையகங்களை திரு அர்ஜுன் முண்டா திறந்து வைத்தார்
மத்திய பழங்குடியினர் விவகாரங்கள் அமைச்சர் திரு. அர்ஜுன் முண்டா, கொல்கத்தா மற்றும் குவாலியரில் தலா ஒரு டிரைப்ஸ் இந்தியா விற்பனையகத்தை இன்று திறந்து வைத்தார்
கொல்கத்தா விற்பனையகத்தை நேரிலும், குவாலியர் கடையை காணொலி மூலமும் திரு அர்ஜுன் முண்டா திறந்து வைத்தார். இதன் மூலம், நாடு முழுவதும் உள்ள டிரைப்ஸ் இந்தியா விற்பனையகங்களின் எண்ணிக்கை 125 ஆக உயர்ந்துள்ளது.
மத்தியப் பழங்குடியினர் விவகாரங்கள் இணை அமைச்சர் திருமதி. ரேணுகா சிங், இந்தியப் பழங்குடியினர் கூட்டுறவு சந்தைப்படுத்துதல் வளர்ச்சி கூட்டமைப்பின்  தலைவர் திரு. ரமேஷ் சந்த் மீனா, பழங்குடியினர் விவகாரங்கள் அமைச்சகச் செயலாளர் திரு தீபக் காண்டேகர், டிரைஃபெட் நிர்வாக இயக்குநர் திரு பிரவிர் கிருஷ்ணா உள்ளிட்டோர் திறப்பு விழாவில் கலந்து கொண்டனர்.
பழங்குடியினரின் வாழ்வை மாற்றியமைக்கவும், அவர்களது வாழ்க்கை முறையை மேம்படுத்தவும் டிரைப்ஸ் இந்தியா தொடர்ந்து முயன்று வருகிறது. பழங்குடியினர் தயாரிக்கும் பல்வேறு பொருள்கள் 125 டிரைப்ஸ் இந்தியா மையங்களிலும், டிரைப்ஸ் இந்தியா நடமாடும் கடைகளிலும், டிரைப்ஸ் இந்தியாவின் மின் வணிகத் தளமான tribesindia.com-லும், இதர மின் வணிகத் தளங்களிலும் கிடைக்கும்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://www.pib.gov.in/PressReleasePage.aspx?PRID=1682029
உணவுப் பதப்படுத்துதல் தொழிற்சாலைகள் அமைச்சகம்
மொத்த உள்நாட்டு உற்பத்தியில் உணவுத் பதப்படுத்தும் துறையின் பங்களிப்பு
கடந்த 2016-17-ம் நிதியாண்டில் ரூ.1.79 லட்சம் கோடியாக இருந்த உணவுப்பதப்படுத்தும் துறையின் மொத்த கூட்டுமதிப்பு 2020-21-ம் நிதியாண்டில் ரூ.2.37 லட்சம் கோடியாக அதிகரித்துள்ளது. இந்த கூட்டு மதிப்பு 2018-19 நிதியாண்டில் ரூ.2.36 லட்சம் கோடியாகவும், 2019-20-ம் நிதியாண்டில் ரூ.2.26 லட்சம் கோடியாக இருந்தது.
உற்பத்தித்துறை வேலை வாய்ப்பில் உணவுப் பாதுகாப்புத்துறை 12 சதவீதத்தை பூர்த்தி செய்துள்ளது. உணவுப்பதப்படுத்தும் துறை அமல்படுத்தியுள்ள பிரதமரின் உழவர் மேம்பாட்டுத்திட்டம், சிறிய உணவுப்பதப்படுத்தும் நிறுவனங்களுக்கு நிதி வழங்கும் திட்டம் உள்ளிட்ட பல்வேறு திட்டங்கள் இந்தத் துறை சார்பில் செயல்படுத்தப்பட்டு வருகின்றன.
மக்களவையில் இன்று எழுப்பப்பட்ட கேள்விக்கு மத்திய உணவுப் பதப்படுத்தும் துறை இணையமைச்சர் பிரஹலாத் சிங் பட்டேல் அளித்த எழுத்துப்பூர்வமான பதிலில் இதனைத் தெரிவித்துள்ளார்.
தொலைதொடர்பு மற்றும் தகவல் தொழில்நுட்ப அமைச்சகம்
குற்றவாளிகள் படத்துடன் தபால் தலை வெளியிட்டதாக வந்த செய்திக்கு தபால் துறை விளக்கம்
‘மை ஸ்டாம்ப்’ திட்டத்தின் கீழ் குற்றவாளிகள் சோட்டா ராஜன், முன்னா பஜ்ரங்கி படத்துடன் கான்பூரில் உள்ள தபால் அலுவலகம் தபால் தலை வெளியிட்டுள்ளதாக ஊடகத்தில் செய்தி வெளியாகியுள்ளது. இது தொடர்பான விதிகளில், ஒரு வாடிக்கையாளர் ‘மை ஸ்டாம்ப்’ திட்டத்தின் கீழ் தனது படம் அல்லது குடும்ப உறுப்பினர்கள், நண்பர்கள் படத்துடன், பிறந்தநாள், பணி ஓய்வு, வாழ்த்துக்கள் தெரிவிக்கும் நிகழ்ச்சியின் போது தபால் தலையை தபால் அலுவலகங்கள் மூலம் அச்சிட்டுக் கொள்ளலாம். இதற்கு அந்த வாடிக்கையாளர் கீழ்கண்டவற்றைத் தெளிவாக எழுதிக் கொடுத்து அதில் கையெழுத்திட வேண்டும் என கூறப்பட்டுள்ளது.
‘‘வாடிக்கையாளர் சட்டத்தை மீறும் அல்லது சமூகத்தின் எந்தவொரு தார்மீக மதிப்புகளையும் அழிக்கக்கூடிய அல்லது எந்த மூன்றாம் தரப்பு, நாடு அல்லது இந்திய தபால்துறையின் நலனுக்கு எதிரான எந்தவொரு படத்தையும் சமர்ப்பிக்கக் கூடாது. குறிப்பாக, படத்தில் சட்ட விரோதமான, புண்படுத்தும், அவமதிக்கும் அல்லது ஒழுக்கக்கேடான எதையும், நேர்மையற்ற, ஏமாற்றும் அல்லது தேசபக்தி இல்லாத, எந்த மத அல்லது அரசியல் கருத்துக்கள் ஆகியவற்றையும் கொண்டிருக்கவோ அல்லது குறிக்கவோ அல்லது பரிந்துரைக்கவோ கூடாது’’
இந்த விஷயத்தில் மேற்கூறிய நிபந்தனைகள் வாடிக்கையாளரால் மீறப்பட்டுள்ளன. விண்ணப்பத்திலும், அவர் தாக்கல் செய்த நிழற்படம் குறித்து எதையும் தெரிவிக்கவில்லை.
எதிர்காலத்தில் இதுபோன்ற சம்பவம் நடைபெறுவதைத் தவிர்க்க, சம்பந்தபட்டவர்கள் அனைவரும், அறிவுறுத்தல்களைப் பின்பற்ற வேண்டும் என கேட்டுக் கொள்ளப்படுகிறார்கள்.
-----
(Visitor Counter : 115
சிறப்பு சேவைகள் மற்றும் கட்டுரைகள்
சென்னை விமான நிலையத்தில் ரூ.1.45 கோடி மதிப்புள்ள 3.25 கிலோ கிராம் தங்கத்தை சுங்கத்துறையினர் பறிமுதல் செய்தனர்
உளவுத் தகவல் அடிப்படையில் சுங்கத்துறை அதிகாரிகள் இடைமறித்து கீழ்க்காணும் நபர்களை பரிசோதனை செய்தனர்:
- பாங்காக்கிலிருந்து வந்த இந்திய ஆண் பயணி ஒருவரை சோதனை செய்தபோது அவர் மறைத்து வைத்திருந்த 474 கிராம் எடையுள்ள 9 தங்க கட்டிகள் பறிமுதல் செய்யப்பட்டன.
- துபாயிலிருந்து வந்த இந்திய ஆண் பயணிகள் இருவரை சோதனை செய்தபோது, அவர்கள் நூதனமுறையில் மறைத்து எடுத்து வந்த 1370 கிராம் எடையுள்ள 9 தங்க பொட்டலங்கள் பறிமுதல் செய்யப்பட்டன.
- கொழும்பிலிருந்து வந்த இந்திய பெண் பயணிகள் இருவரை சோதனை செய்த போது, அவர்களின் கைப்பைகளிலிருந்து வெள்ளி முலாம் பூசப்பட்ட 730 கிராம் எடையுள்ள தங்க ஆபரணங்கள் பறிமுதல் செய்யப்பட்டன.
- துபாயிலிருந்து வந்த இந்திய ஆண் பயணிகள் இருவரை சோதனை செய்தபோது தங்களின் ஆடைகள் வைக்கும் பெட்டிகளில் மறைத்து எடுத்து வந்த 680 கிராம் எடையுள்ள தங்க கட்டிகள் மற்றும் சங்கிலிகள் பறிமுதல் செய்யப்பட்டன.
இத்தகவலை சென்னை சர்வதேச விமான நிலைய சுங்கத் துறையின் முதன்மை ஆணையர் திரு எம் மேத்யூ ஜாலி வெளியிட்ட செய்திக்குறிப்பில் தெரிவித்துள்ளார்.
பிரதமர் அலுவலகம்
அருணாச்சலப் பிரதேசத்தின் பொன்விழா & 36 ஆவது மாநில தின கொண்டாட்டத்தில் பிரதமர் ஆற்றிய உரை
அருணாச்சலப்பிரதேசத்தைச் சேர்ந்த எனதருமை சகோதர சகோதரிகளே!
ஜெய்ஹிந்த்!
அருணாச்சலப்பிரதேசத்தின் 36 ஆவது மாநில தினத்தையொட்டி, உங்கள் அனைவருக்கும் எனது வாழ்த்துக்கள். 50 ஆண்டுகளுக்கு முன் வடகிழக்கு எல்லைப்புறப் பகுதி  ‘அருணாச்சலப் பிரதேசம்’ என்ற புதிய பெயரையும், புதிய அடையாளத்தையும் பெற்றது. உதயசூரியனின் இந்த அடையாளம் மற்றும் புத்துயிர் கடந்த 50 ஆண்டுகளில், உங்கள் அனைவரின் விடாமுயற்சி மற்றும் தேசப்பற்று மிக்க சகோதரிகள் மற்றும் சகோதரர்களால் அயராது வலுப்படுத்தப்பட்டுள்ளது.
50 ஆண்டுகளுக்கு முன் அருணாச்சலப் பிரதேசத்தின் இந்த அற்புதத்தை கண்ட பாரத் ரத்னா டாக்டர் பூபேன் ஹசாரிகா, ‘அருணாச்சல் ஹுமாரா’ என்ற தலைப்பில் பாடல் ஒன்றை எழுதினார். இந்த பாடல் அருணாச்சலப்பிரதேச மக்கள் அனைவராலும் போற்றப்படுவதை நான் அறிவேன். இந்த பாடல் இன்றி எந்த நிகழ்ச்சியும் நிறைவடைவதில்லை. எனவேதான் உங்களிடையே உரையாற்றும் போது, நானும் அந்த பாடலின் சில வரிகளை பயன்படுத்த விரும்புகிறேன்.
அருண் கிரண் ஷீஷ் பூஷன்
அருண் கிரண் ஷீஷ் பூஷன்
தொண்டை பனி நீரோடை,
காலை சூரியன் முத்தமிட்ட நாடு,
எங்கள் அருணாசலம்
எங்கள் அருணாசலம்
அன்னை இந்தியா ராஜ்துலாரா
அன்னை இந்தியா ராஜ்துலாரா
அருணாசலம் நமதே!
நண்பர்களே,
அருணாச்சலப்பிரதேசம் காட்டிய வழி, தேசப்பற்று மற்றும் சமூக நல்லிணக்கத்திற்கு புதிய உச்சத்தை அளித்துள்ளது, அருணாச்சலப்பிரதேசம் தழைத்தோங்கிய விதம், அதன் கலாச்சார பாரம்பரியத்தை நிலைநிறுத்தியிருப்பதுடன், உங்கள் பாரம்பரியத்துடன், வளர்ச்சியையும் நீங்கள் எடுத்துச் செல்லும் விதம், ஒட்டுமொத்த நாட்டுக்கும் ஊக்கமளிக்கும்.
நண்பர்களே,
சுதந்திரப் பெருவிழாவை முன்னிட்டு, நாட்டிற்காக தங்களது இன்னுயிரை ஈந்த அருணாச்சலப் பிரதேசத்தைச் சேர்ந்த அனைத்து தியாகிகளையும், நாடு நினைவுகூருகிறது. ஆங்கிலோ-அபோர் சண்டையாக இருந்தாலும் சரி, சுதந்திரத்திற்குப் பிறகு எல்லைப் புற பாதுகாப்பாக இருந்தாலும் சரி, அருணாச்சலப்பிரதேச மக்களின் வீரம் பற்றிய கதை, ஒவ்வொரு இந்தியருக்கும், மதிப்பிட முடியாத பாரம்பரியமாகும்.
நண்பர்களே,
கிழக்கு இந்தியா, குறிப்பாக வடகிழக்கு இந்தியா, 21 ஆம் நூற்றாண்டில் நாட்டின் வளர்ச்சிக்கான இயந்திரமாக திகழும் என்பதில் நான் அசைக்க முடியாத நம்பிக்கைக் கொண்டுள்ளேன். இந்த உணர்வோடு, அருணாச்சலப்பிரதேசத்தின் வளர்ச்சியை விரைவுபடுத்துவதற்காக கடந்த 7 ஆண்டுகளில் இதுவரை இல்லாத அளவுக்கு பணிகள் மேற்கொள்ளப்பட்டுள்ளது. மத்திய சட்ட அமைச்சர் திரு கிரண் ரிஜிஜூவுடன் நான் எப்போது பேசினாலும், அப்போதெல்லாம் அவர் அருணாச்சலப்பிரதேசத்தின் முன்னேற்றத்திற்காக புதிய கருத்துக்கள் மற்றும் ஆலோசனைகளை தெரிவித்து வருகிறார்.
நண்பர்களே,
இயற்கை அதன் ஏராளமான பொக்கிஷங்களை அருணாச்சலுக்கு கொடையாக அளித்துள்ளது. நீங்கள் இயற்கையை உங்களது வாழ்க்கையின் ஒரு அங்கமாக கொண்டிருக்கிறீர்கள். அருணாச்சலப்பிரதேசத்தின் சுற்றுலா வாய்ப்புகள் உலகம் முழுவதும் கொண்டு செல்ல நாங்கள் முயற்சித்து வருகிறோம். இரட்டை இயந்திர அரசு அருணாச்சலப்பிரதேச மக்களின் எதிர்பார்ப்புகளை பூர்த்தி செய்வதற்கான எந்த வாய்ப்பையும் விட்டு விடாது என மீண்டும் ஒருமுறை உங்களுக்கு நான் உறுதி கூறுகிறேன். மாநில தினம் மற்றும் ‘அருணாச்சலப்பிரதேஷ்’ என பெயரிட்டதன் 50 ஆம் ஆண்டு நிறைவை யொட்டி, உங்கள் அனைவருக்கும் எனது மனமார்ந்த வாழ்த்துக்களை மீண்டும் ஒருமுறை தெரிவித்துக் கொள்கிறேன்.
மிக்க நன்றி!
குடியரசுத் தலைவர் செயலகம்
‘குடியரசுத் தலைவர் பிரணாப் முகர்ஜி ஓர் அரசியல் மேதை’ நலின் முதற்படியைப் பெற்றுக் கொண்டார்.
இன்று  ராஷ்டிரபதி பவனில் பிரதமர் திரு.நரேந்திர மோடி அவர்கள் வெளியிட்ட “குடியரசுத் தலைர் பிரணாப் முகர்ஜி ஓர் அரசியல் மேதை” என்னும் நூலின் முதற்பிரதியை குடியரசுத் தலைவர் திரு.பிரணாப் முகர்ஜி பெற்றுக்கொண்டார்.
இந்த விழாவில் பேசிய குடியரசுத் தலைவர் 13வது குடியரசுத் தலைவர் பதவிக் காலம் பற்றிய புகைப்படக் கட்டுரையை வெளியிட்டதற்காக “தி ஸ்டேட்ஸ் மேன்” நாளிதழுக்கு நன்றி தெரிவித்துக் கொண்டார். புகைப்படக் கட்டுரை வெளியிடுவது குறித்து “தி ஸ்டேட்ஸ் மேன்” நாளிதழ் தெரிவித்தபோது தாம் முதலில் விருப்பமில்லாமல் இருந்ததாக அவர் ஒப்புக்கொண்டார். குடியரசு தலைவரின் எல்லா நிகழ்ச்சிகளும் பொதுவான தளத்தில் வெளிப்பட நடந்ததால் புகைப்படக் கட்டுரை என்ன பயன் தரும் என்று சந்தேகம் கொண்டதாகத் தெரிவித்தார்.
பின்னர் திரு.இரவீந்திரகுமார் மற்றும் திரு.ஆர்.பி.குப்தா “தி ஸ்டேட்ஸ் மேன்” இதழாளர்களை வருங்காலத் தலைமுறைக்கு முக்கிய நிகழ்வுகளை ஆவணப்படுத்த வேண்டுமென வலியுறுத்தியதால் தாம் மனநிறைவடைந்ததாகத் தெரிவித்தார். குடியரசுத் தலைவர் பற்றிய செய்தி அடுத்த தலைப்புச் செய்தி வரும் வரை தான் கவனத்தில் நிற்கிறது. மேலும் அவர் ஒரு வங்காளி என்ற முறையில் தாம் வளரும் காலத்தில் உடன் நின்று விளங்கிய செய்தித்தாளான “தி ஸ்டேட்ஸ் மேன்னிடமிருந்து” வேண்டுகோள் வந்ததால் ஏற்றுக் கொண்டதாகத் தெரிவித்தார். ஸ்டேட்ஸ் மேன் செய்தித்தாளுடன் மிக நீண்ட காலத் தொடர்பு இருந்தது என்றும் கருத்து வேறுபாடுகளை ஏற்றுமதிக்க இருவரும் ஒத்துக் கொண்டதாகவும் கூறினார்.
கலை மற்றும் படைப்புத் திறமைகள் காலம் மற்றும் நில எல்லைகளைக் கடந்தவை என்று கூறினார் குடியரசுத்தலைவர். அவற்றின் கவர்ச்சி உலகளாவியது.
இந்தப் படக்கட்டுரையில் இடம் பெற்றுள்ள, திருவருள் ஜோஷி எடுத்தப் படங்களை அவர் பாராட்டினார். விழாவில் கலந்து கொண்டு நூலை வெளியிட்ட பிரதமர் திரு.நரேந்திர மோடிக்குத் தாம் நன்றியையும் ஆழ்ந்த போற்றுதலையும் தெரிவித்தார்.
வரலாற்றுக் கண்ணோட்டத்தில் இந்தப் படக்கட்டுரை முக்கியமானது என்று பிரதமர் திரு.நரேந்திரமோடி தெரிவித்தார். இந்தப் படங்கள் வரலாற்றை நிலைத்திருக்கச் செய்கின்றன என்றும், அனைவருக்கும் ஊக்கச் சக்தியாக மனிதாபிமானப் பக்கத்தை அவை காட்டுகின்றன என்றும் கூறினார்.
“குடியரசுத்தலைவர் பிரணாப் முகர்ஜி ஓர் அரசியல் மேதை” என்னும் இந்த நூல் இந்தியாவின் மிகப் பழமையான நாளிதழ்களில் ஒன்றான ஸ்டேட்ஸ்மேன்னால் வெளியிடல் பெற்றுள்ளது. இந்த நூல் 13வது குடியரசுத் தலைவரின் முழுமையான படப்பதிவாக விளங்குகிறது.
மனிதாபிமானம் மிக்க முதல் குடிமகனை, சிந்தனை மிகு தலைவர், கலை மற்றும் கல்வி நிறுவனங்களின் புரவலர் மற்றும் ஆயுதப்படைகளின் உச்சநிலைத் தளபதி என்னும் பலநிலைகளில் அவரது சாதனைகளை ஆவணப்படுத்துகிறது.
(Visitor Counter : 56
பிரதமர் அலுவலகம்
நாகாலாந்திலிருந்து வந்திருந்த மாணவி பிரதிநிதிகள் குழுவை லோக் கல்யாண் மார்கில் உள்ள தமது இல்லத்தில் பிரதமர் சந்தித்துப் பேச்சு நடத்தினார்
நாகாலாந்திலிருந்து வந்திருந்த மாணவி பிரதிநிதிகள் குழுவை லோக் கல்யாண் மார்கில் உள்ள தமது இல்லத்தில் பிரதமர் திரு நரேந்திர மோடி இன்று சந்தித்துப் பேசினார். ஒரே இந்தியா, உன்னத இந்தியா முன்முயற்சியின் ஒரு பகுதியாக இந்தப் பிரதிநிதிகள் குழு தில்லி வந்துள்ளது.
பிரதமரை சந்தித்தது தங்களுக்கு மகிழ்ச்சி அளிப்பதாக மாணவிகள் தெரிவித்தனர். வடகிழக்குப் பகுதிகளுக்கான பிரதமரின் தொலைநோக்குப் பார்வை, நாகாலாந்தில் அவரது அனுபவங்கள், யோகாவின் முக்கியத்துவம் உள்ளிட்ட பல்வேறு தலைப்புகளில் பிரதமரின் கருத்துக்களைக் கேட்டு, அது பற்றி மாணவிகள் விவாதித்தனர்.
இந்தக் கலந்துரையாடலின் போது, தில்லி பயணத்தில் பல்வேறு சுற்றுலா தலங்களைச் சென்று பார்த்தது குறித்த அவர்களது அனுபவங்களை மாணவிகளிடம் பிரதமர் கேட்டறிந்தார். பிரதமர்களின் அருங்காட்சியகம் மற்றும் தேசிய போர் நினைவுச் சின்னத்தைப் பார்வையிடுமாறும் பிரதமர் அறிவுறுத்தினார்.
பிரதமருடனான சந்திப்பிற்கு தேசிய மகளிர் ஆணையம் ஏற்பாடு செய்திருந்தது.
அறிவியல் மற்றும் தொழில்நுட்பத்துறை
லக்னோவில் உள்ள இந்திய நஞ்சுப்பொருள் ஆராய்ச்சிக் கழகத்தில் "பொது ஆராய்ச்சி மற்றும் தொழில்நுட்ப மேம்பாட்டு மையத்தின் மூலம் எம்.எஸ்.எம்.இ.க்களுக்கு அதிகாரமளித்தல்" என்ற தலைப்பிலான ஒரு நாள் சிந்தனைப் பயிலரங்கு நிறைவுபெற்றது
அறிவியல் மற்றும் தொழில்நுட்ப அமைச்சகத்தின் அறிவியல் மற்றும் தொழில்கள் ஆராய்ச்சித் துறையின் சார்பில் பொது ஆராய்ச்சி மற்றும் தொழில்நுட்ப மேம்பாட்டு திட்டத்தின் கீழ் எம்.எஸ்.எம்.இ.களுக்கு அதிகாரமளித்தல் குறித்த சிந்தனைப் பயிலரங்கு லக்னோவில் உள்ள இந்திய நஞ்சுப்பொருள் ஆராய்ச்சிக் கழகத்தில் ஆகஸ்ட் 24, 2023 அன்று ஏற்பாடு செய்யப்பட்டிருந்தது.
தொழில்துறை ஆராய்ச்சி மற்றும் வளர்ச்சியை ஊக்குவிப்பதிலும், தகவல் பகிர்வு, கூட்டு ஆராய்ச்சி மற்றும் தொழில்நுட்ப கண்டுபிடிப்புகளை வலுப்படுத்தும் கலாச்சாரத்தை வளர்ப்பதிலும் இந்த ஒத்துழைப்பு முக்கியப் பங்கு வகிக்கிறது என்பதை வலியுறுத்துவதன் மூலம், கல்வியாளர்களுக்கும் தொழில்துறைக்கும் இடையிலான உறவுகளை வலுப்படுத்துவதே இந்த சிந்தனைப் பயிலரங்கின் குறிக்கோளாகும். பொது ஆராய்ச்சி மற்றும் தொழில்நுட்ப மேம்பாட்டு மையம் நாட்டில் ஆராய்ச்சி மற்றும் மேம்பாட்டு நடவடிக்கைகளை ஊக்குவிக்கிறது. விரிவான ஆதரவையும் வழிகாட்டலையும் வழங்குகிறது, எனவே எம்.எஸ்.எம்.இ துறையை வலுப்படுத்துவதிலும், வளர்ச்சிக்கு உகந்த சூழலை ஊக்குவிப்பதிலும், 'தற்சார்பு இந்தியா' என்ற நீண்டகால இலக்கை அடைய தொழில்நுட்ப முன்னேற்றங்களை முன்னெடுப்பதிலும் இது முக்கியப் பங்கு வகிக்கிறது.
அறிவியல் மற்றும் தொழில்நுட்பத் துறையின் செயலாளரும் அறிவியல் மற்றும் தொழில்துறை ஆராய்ச்சிக் கவுன்சிலின்  தலைமை இயக்குநருமான டாக்டர் என்.கலைச்செல்வி, லக்னோவில் உள்ள இந்திய நச்சுயியல் ஆராய்ச்சிக் கழகத்தின்  இயக்குநர் டாக்டர் பாஸ்கர் நாராயண், பொது ஆராய்ச்சி மற்றும் தொழில்நுட்ப மேம்பாட்டு மையத் தலைவர் டாக்டர் சுஜாதா சக்லனோபிஸ் ஆகியோர் சிந்தனைப் பயிலரங்கின் தொடக்க அமர்வில் பேசினர்.
தொடக்க விழாவில் பேசிய டாக்டர் என்.கலைச்செல்வி, எம்.எஸ்.எம்.இ.க்கள், ஸ்டார்ட்அப்கள் மற்றும் கண்டுபிடிப்பாளர்களுக்கு "தற்சார்பு இந்தியாவை" உருவாக்கும் பிரதமர் நரேந்திர மோடியின் தொலைநோக்கு பார்வையை செயல்படுத்த உதவுவதில் அறிவியல் மற்றும் தொழில்நுட்பத் துறை மற்றும் பொது ஆராய்ச்சி மற்றும் தொழில்நுட்ப மேம்பாட்டு மையத்தின் முக்கியத்துவத்தை வலியுறுத்தினார்.
எம்.எஸ்.எம்.இ/ ஸ்டார்ட் அப்கள் / கண்டுபிடிப்பாளர்களைச் சேர்ந்த பங்கேற்பாளர்கள் ஐந்து குழுக்களாகப் பிரிக்கப்பட்டு, அவர்களின் ஆராய்ச்சி மற்றும் மேம்பாட்டு இலக்குகளை அடைவதில் அவர்கள் எதிர்கொள்ளும் சவால்கள் குறித்து விவாதித்தனர். அதைத் தொடர்ந்து அது குறித்த சுருக்கமான விளக்கக்காட்சி காண்பிக்கப்பட்டது. இதைத் தொடர்ந்து நடைபெற்ற 'சம்வாத்' நிகழ்வின் போது, எம்.எஸ்.எம்.இ.க்கள், ஸ்டார்ட்அப்கள் மற்றும் கண்டுபிடிப்பாளர்கள் எதிர்கொள்ளும் முக்கியப் பிரச்சனைகள் பற்றி விவாதிக்கப்பட்டது.
குடியரசுத் தலைவர் செயலகம்
டொமினிக்கன் குடியரசின் துணைத்தலைவர் ராக்வெல் பெனா ரோட்ரிக்ஸ் குடியரசுத்தலைவருடன் சந்திப்பு
டொமினிக்கன் குடியரசின் துணைத்தலைவர் திரு ராக்வெல் பெனா ரோட்ரிக்ஸ் இன்று  குடியரசுத்தலைவர் மாளிகையில் இந்தியக் குடியரசுத்தலைவர் திருமதி திரௌபதி முர்முவை சந்தித்தார்.
டொமினிக்கன் குடியரசின் துணைத்தலைவரின் முதல் இந்திய வருகையை வரவேற்ற குடியரசுத்தலைவர் , இந்தியாவும் டொமினிக்கன் குடியரசும் தங்கள் ராஜ்ஜிய உறவுகளின் 25-வது ஆண்டு நிறைவைக் கொண்டாடுவதால் இந்தப் பயணத்தின் தருணம் மிகவும் பொருத்தமானது என்று கூறினார்.
இரு நாடுகளுக்கும் இடையிலான இருதரப்பு உறவுகள் நட்புரீதியானது. ஜனநாயகத்தின் பகிரப்பட்ட மதிப்புகளின் வலுவான அடித்தளம் மற்றும் உலகளாவிய பிரச்சனைகள் குறித்த கருத்துகளின் பரந்த ஒருங்கிணைப்பு ஆகியவற்றை அடிப்படையாகக் கொண்டவை என்று அவர் குறிப்பிட்டார்.
லத்தீன் அமெரிக்காவில் டொமினிக்கன் குடியரசு இந்தியாவின் 8வது பெரிய வர்த்தக கூட்டாளி என்று குறிப்பிட்ட குடியரசுத் தலைவர், வர்த்தக ஒத்துழைப்பை மேலும் பன்முகப்படுத்துவதற்கான சாத்தியக்கூறுகள் உள்ளன என்றும் அவர் நம்பிக்கை தெரிவித்தார்.
இந்தியாவுக்கும், டொமினிக்கன் குடியரசுக்கும் இடையிலான தொடர்ச்சியான பரிமாற்றங்கள் மற்றும் தொடர்புகள் நமது இருதரப்பு உறவுகளை மேலும் வலுப்படுத்தும் என்று இரு தலைவர்களும் ஒப்புக்கொண்டனர்.
பாதுகாப்பு அமைச்சகம்
எல்லை சாலைகள் அமைப்பின் மோட்டார் சைக்கிள் குழு, 10,000 கி.மீ தூரத்தை நிறைவு செய்தது
விடுதலையின் அம்ரித் மகோத்சவத்தை முன்னிட்டு மோட்டார் சைக்கிள் பயணம் மேற்கொண்டுள்ள எல்லை சாலைகள் அமைப்பினர், 4 கட்ட சுற்றுப் பயணத்தில் 10,000 கி.மீ தூரத்தை நிறைவு செய்துள்ளனர்.
சுதந்திர இந்தியாவின் வைர விழாவை கொண்டாடும் வகையில், எல்லை சாலைகள் அமைப்பினர், நாடு முழுவதும் மோட்டார் சைக்கிள் பயணம் மேற்கொண்டனர். தேசிய ஒற்றுமை, சாலைகள் பாதுகாப்பு விழிப்புணர்வை ஏற்படுத்துவதற்காக இந்தப் பயணம் மேற்கொள்ளப்பட்டது. இந்தப் பயணத்தை பாதுகாப்புத்துறை அமைச்சர் திரு. ராஜ்நாத் சிங் புதுதில்லியில் கடந்த அக்டோபர் 14ம் தேதி தொடங்கி வைத்தார்.
முதல் கட்ட பயணத்தில் இமாச்சலப் பிரதேசம், லே, லடாக், ஜம்மு, காஷ்மீர் மலைப் பகுதிகளில் இந்த குழுவினர் பயணம் மேற்கொண்டனர்.
இரண்டாவது கட்ட பயணத்தில் பஞ்சாப், உத்தரகாண்ட், உத்தரப் பிரதேசம், பீகார், மேற்கு வங்கம் ஆகிய மாநிலங்களில் பயணம் மேற்கொண்டனர்.
3வது கட்ட பயணத்தில், எல்லை சாலைகள் அமைப்பினர் அசாம் மாநிலத்தில் பயணம் மேற்கொண்டனர்.
நான்காவது கட்ட பயணத்தில், 6 மாநிலங்களில் 3,200 கி.மீ தூரம் பயணம் மேற்கொண்டனர். 44 நாட்கள் தொடர்ந்து பயணம் மேற்கொண்ட அவர்கள், கடந்த 27ம் தேதி கொல்கத்தா சென்றடைந்தனர். இதுவரை இந்த குழுவினர் 10,000 கி.மீ தூரத்தை கடந்துள்ளனர்.
இந்த பயணத்தில் மோட்டார் சைக்கிள் குழுவினர் பள்ளி,கல்லூரி மாணவர்கள், தேசிய மாணவர் படையினரை சந்தித்து உரையாற்றினர். நாட்டின் வளர்ச்சிக்கு அவர்கள் எப்படி பங்களிக்க முடியும், என்பது குறித்தும் ஆலோசித்தனர்.
அடுத்த கட்ட பயணத்தில் கன்னியாகுமரி நோக்கி செல்கின்றனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1775744
வணிகம் மற்றும் தொழில்துறை அமைச்சகம்
2025-க்குள் பொருள் போக்குவரத்திற்கான முதலீடு 500 பில்லியன் அமெரிக்க டாலரைத் தொடும்: சுரேஷ் பிரபு
பொருள் போக்குவரத்துத் துறையும் ஐ.ஐ.எப்.டி.-யும் சுரேஷ் பிரபு முன்னிலையில் புரிந்துணர்வு ஒப்பந்தத்தில் கையெழுத்திட்டன
அடிப்படைக் கட்டமைப்பு உட்பட பொருள் போக்குவரத்தில் முதலீட்டுக்கான செலவு 2025-க்குள் ஆண்டுதோறும் 500 பில்லியன் அமெரிக்க டாலரைத் தொடும் என்று மத்திய தொழில் வர்த்தகத் துறை அமைச்சர் திரு. சுரேஷ் பிரபு இன்று  புதுதில்லியில் தெரிவித்தார். இது லட்சக்கணக்கான வேலைவாய்ப்பை உருவாக்கும் என்றும், இந்தியாவின் உள்நாட்டு மற்றும் உலக வர்த்தகத்தை சீரழிக்கும் தடைகளையும் நீக்கும் என்றும் அவர் கூறினார்.
சமீப ஆண்டுகளில் திறமையான, தீவிரமான பொருள் போக்குவரத்தின் மூலம் வர்த்தக செயல்பாட்டை மேம்படுத்துவதற்கு மத்திய அரசு பல நடவடிக்கைகளை மேற்கொண்டுள்ளது.
ஆரம்ப அடிப்படை கட்டமைப்பிற்கு ஒரு முறை நிதியுதவியாக 88 லட்சமும் கட்டங்கள் வாரியாக 399.90 லட்சம் உதவி 4 ஆண்டுகளுக்கு வழங்க அமைச்சகம் ஒப்புக் கொண்டுள்ளது. வர்த்தக வசதிகள் மற்றும் பொருள் போக்குவரத்துக்கான மையம் இவற்றை கண்காணித்து ஆவணப்படுத்தும் முயற்சியை மேற்கொள்ளும். மேலும் அதன் மேம்பாட்டிற்கு பொருத்தமான நடவடிக்கைகள் குறித்து ஆலோசனை தெரிவிக்கும்.
பொருள் போக்குவரத்துப் பிரிவுக்கான இலச்சினையையும் அமைச்சர் வெளியிட்டார். நீண்ட தூரம் பயணம் செய்யும் திறனுள்ள, நீர், நிலம், ஆகாயம் ஆகியவற்றில் வாழ்கின்ற, கூட்டு உழைப்பு, நல்ல ஆற்றல், பொருள் போக்குவரத்துத் தொடர்புடைய பல தரப்பினரிடையே ஒருங்கிணைப்பு ஆகியவற்றின் அடையாளம் போல் அன்னங்கள் இணை இலச்சினையாக அமைந்துள்ளது.
(Visitor Counter : 131
நிதி அமைச்சகம்
3004 கிலோ ஹெராயினை முந்த்ராவில் டி ஆர் ஐ கைப்பற்றியது: 8 பேர் கைது, சென்னை, கோவை உள்ளிட்ட இடங்களில் நடவடிக்கை
இந்தியாவுக்குள் ஹெராயின் போதைப்பொருள் கடத்தப்படுவதை தடுக்கும் தொடர் நடவடிக்கையின் ஒரு பகுதியாக, ஆப்கானிஸ்தானில் உள்ள கந்தகாரிலிருந்து ஈரானில் உள்ள பாந்தர் அப்பாஸ் வழியாக முந்த்ரா துறைமுகத்திற்கு 2021 செப்டம்பர் 13 அன்று வந்தடைந்த இரண்டு கொள்கலன்களை வருவாய் நுண்ணறிவு இயக்குநரகம் தன் வசம் கொண்டு வந்தது.
ஓரளவு பதப்படுத்தப்பட்ட தூள் கற்கள் அந்த கொள்கலன்களில் இருப்பதாக கூறப்பட்டது. 2021 செப்டம்பர் 17 மற்றும் 19 ஆகிய தேதிகளில் அந்த கொள்கலன்களில் இருந்து 2988 கிலோ ஹெராயின் பறிமுதல் செய்யப்பட்டது.
மிகப்பெரிய பைகளில் ஹெராயின் ஒளித்து வைக்கப்பட்டு அதன் மீது தூள் கற்கள் வைக்கப்பட்டிருந்தன. இதன் காரணமாக தூள் கற்களில் இருந்து ஹெராயினை பிரித்தெடுக்க அதிக அளவிலான முயற்சிகள் தேவைப்பட்டன.
இதைத் தொடர்ந்து, புதுதில்லி, நொய்டா, சென்னை, கோயம்புத்தூர், அகமதாபாத், மாண்ட்வி, காந்திதாம் மற்றும் விஜயவாடா உள்ளிட்ட இடங்களில் உடனடி நடவடிக்கைகள் எடுக்கப்பட்டன. தில்லியில் உள்ள ஒரு கிடங்கில் இருந்து 16.1 கிலோ ஹெராயினும், நொய்டாவில் உள்ள குடியிருப்பு பகுதி ஒன்றில் இருந்து கொகைன் என சந்தேகிக்கப்படும் 10.2 கிலோ பவுடரும், ஹெராயின் என்று சந்தேகிக்கப்படும் 11 கிலோ பொருளும் பறிமுதல் செய்யப்பட்டன.
நான்கு ஆப்கானியர்கள், உஸ்பெக்கிஸ்தானை சேர்ந்த ஒருவர் மற்றும் 3 இந்தியர்கள் என மொத்தம் 8 பேர் இந்த வழக்கு தொடர்பாக இதுவரை கைது செய்யப்பட்டுள்ளனர். இந்த கொள்கலன்களை இறக்குமதி செய்ய பயன்படுத்தப்பட்ட இறக்குமதி ஏற்றுமதி குறியீட்டுக்கு சொந்தக்காரர் கைது செய்யப்பட்ட மூன்று இந்தியர்களில் ஒருவர் ஆவார். சென்னையில் அவர் கைது செய்யப்பட்டார். மேற்கொண்டு விசாரணைகள் நடைப்பெற்று வருகின்றன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1757062
----
(Visitor Counter : 256
பிரதமர் அலுவலகம்
பேறுகால இறப்பு விகிதம் குறிப்பிடத்தக்க அளவு குறைந்திருப்பதற்கு பிரதமர் பாராட்டு
பேறு கால தாய், சேய் இறப்பு விகிதம் 2014-16-ல் ஒரு லட்சத்துக்கு 130-ஆக இருந்த நிலையில் 2018-20-ல் ஒரு லட்சத்துக்கு 97-ஆக குறைந்துள்ளதற்கு பிரதமர் திரு நரேந்திர மோடி பாராட்டுத் தெரிவித்துள்ளார். மகளிருக்கு அதிகாரமளித்தல் தொடர்பான அனைத்து அம்சங்களும் மிகவும் வலுவாக இருப்பதாக பிரதமர் கூறியுள்ளார்.
மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியாவின் ட்விட்டர் பதிவை மேற்கோள் காட்டி, பிரதமர் வெளியிட்டுள்ள பதிவில் கூறியிருப்பதாவது:
"இது மிகவும் ஊக்கமளிக்கும் வகையில் உள்ளது. இந்த மாற்றத்தைக் கண்டு மகிழ்ச்சி அடைகிறேன். மகளிருக்கு அதிகாரமளித்தல் தொடர்பான அனைத்து அம்சங்களையும் மேம்படுத்துவதற்கு மிகவும் முக்கியத்துவம் அளித்து, நமது செயல்பாடுகள் வலுவாக உள்ளன" என்று பிரதமர் கூறியுள்ளார்.
இளைஞர் நலன் மற்றும் விளையாட்டு அமைச்சகம்
எகிப்த ஷ்ரம் எல் ஷேக்கில் உலக இளைஞர்கள் கூட்டம்- மத்திய அமைச்சர் கர்னல் ராஜ்யவர்தன் ரத்தோர் பங்கேற்க உள்ளார்.
எகிப்த ஷ்ரம் எல் ஷேக்கில் நடைபெற உள்ள உலக இளைஞர்கள் கூட்டத்தில் பங்கேற்க மத்திய இளைஞர் நலன் மற்றும் விளையாட்டுத்துறை  அமைச்சர் கர்னல் ராஜ்யவர்தன் ரத்தோர் புறப்பட்டார். பிரதமர் திரு நரேந்திர மோடியின் சார்பாக அமைச்சர் இக்கூட்டத்தில் பங்கேற்க உள்ளார்.
ஐந்து நாள் கூட்டத்தை எகிப்த அதிபர் அப்தல்இல் பட்டே எல்சிசி நாளை தொடங்கி வைக்க உள்ளார். மாநில/ அரசு தலைவகள், 14 நாடுகளின் இளைஞர் துறை அமைச்சர்கள், ஐ.நா பிரதிநிதிகள், அரப் நாடுகள் மற்றும் ஆப்ரிக்க நாடுகள் இக்கூட்டத்தில் பங்கேற்பார்கள் என்று எதிர்பார்க்கப்படுகிறது.
தொழில் மற்றும் புதிய கண்டுபிடிப்புகள், சவால்கள், வருங்கால தலைவர்கள் உருவாக்குதல், பாலின சமத்துவம், பெண்களுக்கு அதிகாரம் அளித்தல் போன்ற தலைப்புகள் இந்த கூட்டத்தில் விவாதிக்கப்படும்.